CELEX: 32022D0451
Language: el
Date: 2022-03-03 00:00:00
Title: Απόφαση (ΕΕ) 2022/451 του Συμβουλίου της 3ης Μαρτίου 2022 με την οποία εγκρίνεται η έναρξη διαπραγματεύσεων, εξ ονόματος της Ευρωπαϊκής Ένωσης, για διεθνή συμφωνία σχετικά με την πρόληψη, την ετοιμότητα και την αντίδραση σε πανδημίες, καθώς και για συμπληρωματικές τροποποιήσεις του Διεθνούς Υγειονομικού Κανονισμού (2005)

21.3.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 92/1
               
            
         ΑΠΟΦΑΣΗ (ΕΕ) 2022/451 ΤΟΥ ΣΥΜΒΟΥΛΙΟΥ
         της 3ης Μαρτίου 2022
         με την οποία εγκρίνεται η έναρξη διαπραγματεύσεων, εξ ονόματος της Ευρωπαϊκής Ένωσης, για διεθνή συμφωνία σχετικά με την πρόληψη, την ετοιμότητα και την αντίδραση σε πανδημίες, καθώς και για συμπληρωματικές τροποποιήσεις του Διεθνούς Υγειονομικού Κανονισμού (2005)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 168 παράγραφος 5, σε συνδυασμό με το άρθρο 218 παράγραφοι 3 και 4,
         Έχοντας υπόψη τη σύσταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Στις 31 Μαΐου 2021, με την απόφασή της WHA74(16), η 74η σύνοδος της Παγκόσμιας Συνέλευσης Υγείας (WHA) συγκάλεσε ειδική σύνοδο για να εξετάσει τα οφέλη της εκπόνησης σύμβασης, συμφωνίας ή άλλης διεθνούς πράξης του Παγκόσμιου Οργανισμού Υγείας (ΠΟΥ), σχετικά με την ετοιμότητα και την αντίδραση σε πανδημίες, με στόχο τη θέσπιση διακυβερνητικής διαδικασίας για τη σύνταξη και τη διαπραγμάτευση μιας τέτοιας σύμβασης, συμφωνίας ή πράξης.
                  
               
                     (2)
                  
                  
                     Την 1η Δεκεμβρίου 2021, με την απόφασή της SSA2(5), η δεύτερη ειδική σύνοδος της WHA αποφάσισε να συστήσει διακυβερνητικό διαπραγματευτικό σώμα, ανοικτό σε όλα τα κράτη μέλη του ΠΟΥ, τα συνδεδεμένα μέλη και τους περιφερειακούς οργανισμούς οικονομικής ολοκλήρωσης, για την κατάρτιση και τη διαπραγμάτευση σύμβασης, συμφωνίας ή άλλης διεθνούς πράξης του ΠΟΥ σχετικά με την πρόληψη, την ετοιμότητα και την αντίδραση σε πανδημίες, με σκοπό την έγκρισή της βάσει του άρθρου 19 ή άλλων διατάξεων του καταστατικού του ΠΟΥ, εφόσον κριθεί σκόπιμο από το διακυβερνητικό διαπραγματευτικό σώμα.
                  
               
                     (3)
                  
                  
                     Στις 20 Ιανουαρίου 2022, ο γενικός διευθυντής του ΠΟΥ κοινοποίησε στα συμβαλλόμενα κράτη το κείμενο πρότασης τροποποίησης του Διεθνούς Υγειονομικού Κανονισμού (2005) (ΔΥΚ), που πρότειναν οι Ηνωμένες Πολιτείες της Αμερικής δυνάμει του άρθρου 55 παράγραφος 1 του ΔΥΚ.
                  
               
                     (4)
                  
                  
                     Η 150ή σύνοδος του εκτελεστικού συμβουλίου της WHA, που πραγματοποιήθηκε από τις 24 έως τις 29 Ιανουαρίου 2022, αποφάσισε να παροτρύνει τα κράτη μέλη του ΠΟΥ και, κατά περίπτωση, τους περιφερειακούς οργανισμούς οικονομικής ολοκλήρωσης να λάβουν όλα τα κατάλληλα μέτρα για το ενδεχόμενο πιθανών τροποποιήσεων του ΔΥΚ.
                  
               
                     (5)
                  
                  
                     Η Ένωση, για θέματα που εμπίπτουν στις αρμοδιότητές της, θα πρέπει να συμμετέχει, μαζί με τα κράτη μέλη της, για θέματα που εμπίπτουν στην αρμοδιότητά τους, στις διαπραγματεύσεις για σύμβαση, συμφωνία ή άλλη διεθνή πράξη σχετικά με την πρόληψη, την ετοιμότητα και την αντίδραση σε πανδημίες, καθώς και στις διαπραγματεύσεις για συμπληρωματικές τροποποιήσεις του ΔΥΚ, όπως προβλέπεται από τη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης (ΣΛΕΕ).
                  
               
                     (6)
                  
                  
                     Σύμφωνα με το άρθρο 6 και το άρθρο 168 παράγραφος 5 ΣΛΕΕ, στον τομέα της προστασίας και της βελτίωσης της υγείας του ανθρώπου, μεταξύ άλλων όσον αφορά την καταπολέμηση των σοβαρών ασθενειών με διασυνοριακή διάσταση, καθώς και την επαγρύπνηση κατά σοβαρών διασυνοριακών απειλών κατά της υγείας, την κήρυξη συναγερμού σε παρόμοιες περιπτώσεις και την καταπολέμησή τους, η δράση της Ένωσης θα πρέπει να στηρίζει, να συντονίζει ή να συμπληρώνει τη δράση των κρατών μελών.
                  
               
                     (7)
                  
                  
                     Σύμφωνα με το άρθρο 168 παράγραφος 7 ΣΛΕΕ, οι αρμοδιότητες των κρατών μελών όσον αφορά τη διαμόρφωση της πολιτικής τους στον τομέα της υγείας, καθώς και την οργάνωση και την παροχή υγειονομικών υπηρεσιών και ιατρικής περίθαλψης, συμπεριλαμβανομένης της διαχείρισης των υγειονομικών υπηρεσιών και της ιατρικής περίθαλψης, καθώς και της κατανομής των πόρων που διατίθενται για τις υπηρεσίες αυτές, θα πρέπει να γίνονται πλήρως σεβαστές καθ’ όλη τη διάρκεια της διαπραγματευτικής διαδικασίας.
                  
               
                     (8)
                  
                  
                     Η παρούσα απόφαση δεν θίγει την κατανομή αρμοδιοτήτων μεταξύ της Ένωσης και των κρατών μελών της ή τη συμμετοχή των κρατών μελών στις διαπραγματεύσεις σύμφωνα με τις Συνθήκες.
                  
               
                     (9)
                  
                  
                     Σύμφωνα με την αρχή της καλόπιστης συνεργασίας, η Επιτροπή και τα κράτη μέλη θα πρέπει να συνεργάζονται στενά κατά τη διαδικασία των διαπραγματεύσεων, μεταξύ άλλων μέσω τακτικών επαφών με τους τεχνικούς εμπειρογνώμονες και τους εκπροσώπους των κρατών μελών στη Γενεύη.
                  
               
                     (10)
                  
                  
                     Για τον σκοπό αυτό, οι πρακτικές ρυθμίσεις που θα εφαρμοστούν κατά τη διεξαγωγή των διαπραγματεύσεων θα πρέπει να καθοριστούν το συντομότερο δυνατό, ιδίως προκειμένου να διασφαλιστεί αποτελεσματική συνεργασία μεταξύ του διαπραγματευτή της Ένωσης και των κρατών μελών, με την επιφύλαξη του ρόλου της ειδικής επιτροπή κατά την έννοια του άρθρου 218 παράγραφος 4 ΣΛΕΕ.
                  
               
                     (11)
                  
                  
                     Το Συμβούλιο θα πρέπει να αναθεωρήσει και να εξειδικεύσει περαιτέρω τις διαπραγματευτικές οδηγίες που ορίζονται στο προσάρτημα της παρούσας απόφασης, κατά περίπτωση, ανάλογα με την εξέλιξη των διαπραγματεύσεων.
                  
               
                     (12)
                  
                  
                     Οι διαπραγματεύσεις θα διεξαχθούν στο πλαίσιο του ΠΟΥ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Η Επιτροπή εξουσιοδοτείται να διαπραγματευθεί, εξ ονόματος της Ένωσης, για θέματα που εμπίπτουν στην αρμοδιότητα της Ένωσης, σύμφωνα με τις Συνθήκες, διεθνή συμφωνία σχετικά με την πρόληψη, την ετοιμότητα και την αντίδραση σε πανδημίες, καθώς και συμπληρωματικές τροποποιήσεις του ΔΥΚ, στο πλαίσιο της απόφασης SSA2(5) της WHA, της 1ης Δεκεμβρίου 2021, και της απόφασης EB150(3) της εκτελεστικής επιτροπής του ΠΟΥ, της 26ης Ιανουαρίου 2022, αντίστοιχα.
            
            
               2.   Οι διαπραγματεύσεις διεξάγονται βάσει των διαπραγματευτικών οδηγιών που ορίζονται στο προσάρτημα (1) της παρούσας απόφασης. Οι εν λόγω οδηγίες αναθεωρούνται και εξειδικεύονται περαιτέρω, κατά περίπτωση, ανάλογα με την εξέλιξη των διαπραγματεύσεων.
            
         
         
            Άρθρο 2
            
               1.   Οι διαπραγματεύσεις διεξάγονται σε στενή συνεννόηση με την ομάδα εργασίας «Δημόσια Υγεία», η οποία ορίζεται ως η ειδική επιτροπή κατά την έννοια του άρθρου 218 παράγραφος 4 ΣΛΕΕ.
            
            
               2.   Η Επιτροπή υποβάλλει εκθέσεις στην ειδική επιτροπή και τη συμβουλεύεται τακτικά. Όποτε της ζητηθεί από το Συμβούλιο, η Επιτροπή υποβάλλει στο Συμβούλιο, και εγγράφως, έκθεση σχετικά με τη διεξαγωγή και την έκβαση των διαπραγματεύσεων.
            
         
         
            Άρθρο 3
            Η παρούσα απόφαση απευθύνεται στην Επιτροπή.
         
         
            Βρυξέλλες, 3 Μαρτίου 2022.
            
               
                  Για το Συμβούλιο
               
               
                  Ο Πρόεδρος
               
               G. DARMANIN
            
         
         
            (1)  Βλέπε έγγραφο ST 6133/22 ADD 1 στον ιστότοπο http://register.consilium.europa.eu.